திருவாலங்காட்டுச் செப்பேடுகள்

திருவாலங்காட்டுச் செப்பேடுகள், தமிழ்நாட்டின் தற்கால திருவள்ளூர் மாவட்டத்தில் அமைந்த திருவாலாங்காடு பகுதியில் கிடைக்கப்பெற்ற சோழர் காலத்திய செப்பேடுகளின் தொகுதியாகும். தமிழகத்தில் சோழர் ஆட்சிக் காலத்தை விளக்கும் இச்செப்பேடுகள் சென்னை அருங்காட்சியகத்தில் காட்சிக்கு வைக்கப்பட்டுள்ளது. திருவாலங்காட்டுச் செப்பேடுகள்
31 செப்பேடுகள்
முதலாம் இராஜேந்திரன் சோழன் திருவாலங்காடு வடாரண்யேசுவரர் கோயிலுக்கு காளிக்கு அருள்புரிந்த திருவாலங்காடு ஈசன் திருவாலங்காடு (ரத்னசபை) திருக்கோயில் தல வரலாறு வழங்கிய நிலதானம் பற்றிய ஆணையை திருவாலங்காடுச் செப்பேடுகள் தெரிவிக்கின்றது. 1903-இல் திருவாலங்காடு வடாரண்யேசுவரர் கோயில் திருப்பணியின் போது சில ஐம்பொன் சிலைகளுடன் 31 செப்பேட்டுத் தொகுதிகள் கண்டறியப்பட்டது.

திருவாலங்காட்டுச் செப்பேட்டுத் தொகுதியின் 31 செப்பேடுகள் பெரிய வளையத்துடன் இணைக்கப்பட்டுள்ளது. இணைப்பு வளையத்தில் சோழ அரசின் இலச்சினை பொறிக்கப்பட்டுள்ளது. இலச்சினையின் மேல்பகுதியில் குடையும் அதன் இருபுறமும் சாமரங்களும் உள்ளது. அதன்கீழ் இரட்டை மீன்கள், புலியும் பொறிக்கப்பட்டுள்ளன. அவற்றிற்கு இருபுறமும் இருவிளக்குத் தாங்கிகளும், இவற்றிற்குக் கீழே வில்லும் இடம் பெறுகின்றன. பாண்டியர் மற்றும் சேரரை வென்ற சோழப் பேரரசின் புலிச் சின்னத்தோடு, அவ்விரு அரசர்களின் சின்னங்களும் பொறிக்கப்பட்டிருப்பது சோழப் பேரரசின் கீழ் பாண்டிய, சேர நாட்டுப்பகுதிகள் இணைக்கப்பட்டிருந்ததைக் காட்டுகிறது.

மொத்தமுள்ள 31 செப்பேடுகளில் 10 வட மொழி ஏடுகள் ஆகும். இப்பத்து செப்பேடுகளில் கிரந்த எழுத்துகளில் வட மொழிப் பகுதி பொறிக்கப்பட்டுள்ளது. மற்ற 21 ஏடுகள் தமிழ் எழுத்தில் காணப்படுகிறது. வட மொழிப் பகுதி செய்யுள் வடிவிலும், தமிழ்ப்பகுதி உரைநடையாகவும் உள்ளன.

முதலாம் இராஜேந்திர சோழனின் ஆறாவது ஆட்சியாண்டைக் குறிப்பிடும் திருவாலங்காட்டுச் செப்பேடுகள் அக்கோயில் இறைவர்க்கு இறையிலியாக அளிக்கப்பட்ட நிலக்கொடையைப் பற்றியும், வழங்கப்பட்ட நிலத்தின் எல்லைகள் பற்றி விரிவாகவும் இச்செப்பேட்டில் குறிக்கப்பட்டுள்ளது. மேலும் அங்குள்ள சிவன் கோயிலின் அம்பாளுக்கு வழங்கப்பட்ட கொடை பற்றியும் கூறப்பட்டுள்ளது.

சோழர் காலத்திய செப்பெடுகளின் சமஸ்கிருதப் பகுதியில் பெரும்பாலும் அரசர்களின் வம்சத்தைப் பற்றியும், அவர்களது பெருமைகளைப் பற்றியும் கண்டிருக்கும். தமிழ்ப்பகுதி தானமாக வழங்கிய பகுதிகளையும் அதனை நிர்வகிக்கும் வழிமுறைகளைப் பற்றியும்   விரிவாகக் குறித்திருக்கும். திருவாலங்காடுச் செப்பேடுகளும் இம்முறையில் எழுதப்பட்டுள்ளது.  இராஜேந்திர சோழனின் ஆறாவது ஆட்சிக்காலத்தில் இந்தச் செப்பேடுகள் வெளியிடப்பட்ட போதிலும், இதன் தமிழ்ப் பகுதியும் சமஸ்கிருதப் பகுதியும் வெவ்வேறு காலகட்டங்களில் எழுதப்பட்டிருப்பதாக ஆய்வாளர்கள் கருதுகின்றனர். திருத்தணிக்கு அருகே உள்ள திருவாலங்காடு சிவன் கோயிலுக்கு பழையனூர் கிராமத்தைதிருவள்ளூர் மாவட்டம்-திருத்தணி வட்டம்-திருவாலாங்காடு குறுவட்டம்- பழையனூர் கிராமம் ராஜேந்திர சோழன் தானம் செய்தததை இச்செப்பேடுகள் ஆவணப்படுத்துகின்றன.

சமஸ்கிருதப் பகுதி
சம்ஸ்கிருதப் பகுதியில் 137 செய்யுள்கள் உள்ளது. சூரியனில் தொடங்கி சோழ அரசர்களின் வம்சாவளி குறிப்பிடப்பட்டுள்ளது.  சூரிய குல சோழர்களின் முன்னோர்களான வைவஷ்த மனு, இச்வாகு, புரஞ்செயன், அர்யமான்,  முசுகுந்தன், சிபிச் சக்கரவர்த்தி முதலான அரசர்களை குறித்துள்ளது. சிபிக்கு அடுத்து மருத்தன் என்ற அரசனும் அதன்பின் துஷ்யந்தன் என்ற அரசனும் ஆண்டனர். துஷ்யந்தனின் மகன் பரதன். இந்தப் பரதனுக்குப் பிறந்தவன் சோழ ராஜன். இவனுடைய பெயரை வைத்துத்தான், சோழ வம்சம் என்று இந்தப் பரம்பரை குறிப்பிடப்படுகிறது. சோழனின் மகன் ராஜகேசரி, அவனுடைய மகன் பரகேசரி. இவ்விருவருடைய பெயர்களைத்தான் தங்கள் விருதுப்பெயர்களாக மாறி மாறி பிற்காலச் சோழர்கள் சூட்டிக்கொண்டனர்.

சோழ வம்சத்தில் கலியுகத்தின் முதல் அரசனாக பெருநற்கிள்ளி குறிப்பிடப்படுகின்றான். அடுத்து காஞ்சி மாநகரைப் பொன்னால் அலங்கரித்ததாகவும், காவிரியின் இரு கரைகளிலும் அரண்களை அமைத்தத பெருமைகளுக்குடைய  கலிகாலன் என்ற அரசனின் பெயர் வருகிறது. கரிகாலச் சோழனைத்தான் இச்செப்பேடுகள் இவ்வாறு குறித்திருக்கவேண்டும். அதன்பின் இமயம் வரை தனது ஆட்சியை நீட்டித்த சோழன் செங்கணான் பற்றி இப்பகுதி விளக்குகிறது.

அதன்பின் பிற்கால சோழர்கள் வரலாறு தொடங்குகிறது. “இந்த வம்சத்தில் தோன்றிய விசயாலய சோழன்,  ஆதித்த சோழன்,  முதலாம் பராந்தக சோழன், இராஜாதித்த சோழன், கண்டராதித்தர், சுந்தர சோழன், மதுராந்தகன்,  முதலாம் இராஜராஜ சோழன், இராசேந்திர சோழன் ஆகியவர் நடத்தியப் போர்கள் மற்றும் பிற வரலாறுகளைக் கூறுகிறது. இராசேந்திர சோழன் கங்கை ஆற்று நீரைக் கொண்டு வந்து சோழகங்கம் ஏரியை வெட்டியதாக செப்பேடுகள் கூறுகிறது. காந்தளூர்சாலைப் போர்களை விளக்குகிறது.

தமிழ்ப் பகுதி
தமிழ் செப்பேடுகள் சோழர்கள் செய்த கோயில் திருப்பணிகள், கோயில்களுக்கு தானமாக அளிக்கப்பட்ட நிலப்பகுதிகள் பற்றிய விவரங்களையும், அதனை நிர்வகிக்கும் முறைகளை விளக்குகிறது. கோ நேரின்மை கொண்டான் என்று தன்னை சிறப்பித்துக்கொள்ளும் ராஜேந்திரன், தன்னுடைய ஆணை மாவட்டத்தலைவர்களான நாட்டார், பிரம்மதேயத் தலைவர்கள், ஊர்களில் (கிராமங்களில்) உள்ளவர்கள், நகரத்தில் உள்ளவர்கள், கோவில் நிலங்களைப் பாதுகாப்போர், சமண, பௌத்தப் பள்ளிகளுக்கான சந்தங்களை வசூல் செய்வோர் ஆகியவர்களை கட்டுப்படுத்தும் என்று கூறுகிறது. பழையனூர் கிராமத்தைப் பிரித்து திருவாலங்காட்டுக் கோவிலுக்கு 169 ஏக்கர்  நிலம் தேவதானமாக வழங்கப்பட்டது.

இந்த ஆணையை நிறைவேற்ற வேண்டிய அதிகாரிகள், ஓலை நாயகங்கள், சாட்சிக் கையொப்பமிட்டவர்கள் ஆகியோரின் பெயர்ப்பட்டியல் குறிப்பிடப்பட்டுள்ளது. இந்த ஆணை அரசு ஆவணங்களில் பதிவு செய்யப்பட்டபோது உடனிருந்த அதிகாரிகளின் விவரங்களும் காணப்படுகின்றது.

 மேற்கோள்கள் 

வெளி இணைப்புகள்
  சோழமண்டல சதகம்

பகுப்பு:தமிழ்ச் செப்பேடுகள்
பகுப்பு:இந்தியத் தொல்லியல்
பகுப்பு:திருவள்ளூர் மாவட்டம்
பகுப்பு:சோழர் செப்பேடுகள்